Sag om sagsøgtes manglende betaling af sagsøgers honorar, royalties og udgifter i forbindelse med sagsøgtes opsætning af tre forestillinger, som er instrueret og skrevet af en amerikansk kunstner og teaterinstruktør
Ret: Københavns Byret (1. instans)
Faggruppe: Civilsag — Almindelig civil sag
Sagsemner: Aftaler;
Tjenesteydelser;

KØBENHAVNS BYRET
DOM

afsagt den 28. september 2021

Sag BS-939/2020-KBH

Sagsøger Ltd.
(advokat Micelle Vigand Hegner)

mod

Unlimited Performing Arts ApS
(advokat Martin Hector)

Denne afgørelse er truffet af Dommer.

Sagens baggrund og parternes påstande
Sagen er anlagt den 9. januar 2020. Sagen vedrører et krav om betaling af
honorar, royalties og udgifter i forbindelse med sagsøgtes opsætning af tre
forestillinger, som er instrueret og skrevet af den amerikanske kunstner og
teaterinstruktør Person.

Sagsøger Ltd. har nedlagt endelig påstand om, at sagsøgte tilplig-tes at betale
sagsøger 210.925 USD med tillæg af procesrente fra den 9. januar 2020 til
betaling sker.

Sagsøgte, Unlimited Performing Arts ApS, har nedlagt påstand om frifindelse.

Dommen indeholder ikke en fuldstændig sagsfremstilling, jf. retsplejelovens §
218 a.

Oplysningerne i sagen



2

Det fremgår af sagen, at parterne har indgået 3 kontrakter om retten til at opfø-re
Persons værker. De indgik den 27. april 2014 en kontrakt om rettig-hederne til at
benytte Persons fortolkning af operaen La Traviata. De indgik endvidere den 21.
april 2016 en kontrakt om rettighederne til at benytte Persons fortolkning af
teaterstykket Edda. Endelig indgik de den 14. marts 2017 kontrakt om
rettighederne til at benytte Persons fortolkning af værket Der Sandmann.
Kontrakterne indeholder bestemmelser om betaling af honorar, herunder om
størrelsen og afregningen heraf.

Parterne har i perioden fra september 2017 til april 2019 korresponderet om af-
regning af forfaldne honorarer.

Forklaringer
Der er afgivet forklaring af Vidne 1 og Vidne 2.

Vidne 1 har forklaret, at han er direktør for Sagsøger Ltd. Han var op-rindeligt
også teaterproducent, men har siden 2012 arbejdet som direktør for Sagsøger Ltd.
Selskabet tilhører Person og har til formål at markedsføre Persons værker.
Selskabet er således agent for Person og vareta-ger generelt management af
Persons liv.

Som direktør har han en medarbejderstab på 5 personer. Han forhandler kon-
trakter vedrørende Persons arbejder med teatre, operaer, gallerier m.v. Hvis det er
nødvendigt, repræsenterer han også Person i pressen.

De planlægger en forestilling efter henvendelse fra en producent, som tilkende-
giver ønsker og afgiver en ordre. Producenten vil typisk lede efter en co-
producent, som vil bidrage med forskellige ydelser så som filmhold, skuespille-re
m.v. til brug for produktionen. Der kan være flere co-producenter. Der kan opstå
problemer med grænseoverskridende arbejde. Sagsøger Ltd. vil typiske bede
”executive producer” håndtere disse problemer. Executive producer skaber bro
mellem Sagsøger Ltd. og de kreative teams.

Efter at parterne lærte hinanden at kende, fik han den opfattelse, at Vidne 2 viste,
hvad executive producers rolle var. Executive producer kommer ikke med egne
midler. Executive producer har til opgave at udarbejde et budget og overholde det.
Han kender ikke budgettet for de omhandlede produktioner. Han har meget senere
fundet ud af, at Unlimited Performing Arts ApS har investeret betydelige summer
i projekterne. Beslutningen om, hvor forestillingerne skal opføres træffes af
Sagsøger Ltd. og executive producer i forening. Executive producer har kontakten
til teatrene, og kontakten foregår gennem executive producer. På La Traviata og
Der Sandmann kom alle producenter og co-producenter ind via Sagsøger Ltd. Til
produktionen af EDDA fik Vidne 2 Århus Teater involveret. Der var



3

ikke mange forhandlinger mellem parterne forud for kontraktsindgåelsen. Det var
småting de forhandlede om i forbindelse med eksklusivitetsperioden. Sagsøger
Ltd. har givet Unlimited Performing Arts ApS henstand. Når en kontraktspart
siger, at man ikke har penge, så giver det mening at finde ud af, hvad der kan lade
sig gøre for at generere penge. I denne branche er der ingen penge – kun tillid.
Det ses ofte, at fakturaer ikke bliver betalt eller bliver betalt meget sent. Sagsøger
Ltd. har budgetteret med pengene og regner med at få dem. Sagsøger Ltd. har
anlagt sagen, fordi kommunikationen med Unlimited Performing Arts ApS
stoppede. Unlimited Performing Arts ApS ændrede holdning og sagde, at det var
Sagsøger Ltd., der skulle skaffe pengene. Sagsøger Ltd. forsøgte at få en
forestilling i stand i Rusland. Det affødte et brev fra Unlimited Performing Arts
ApS, som påberåbte sig eksklsiv ret til forestillingen og gjorde gældende, at
sagsøger var uberettiget til at søge at få opført forestillingen.

Vidne 2 har forklaret, at Sagsøger Ltd. kun har krav på de ydelser, der fremgår af
kontrakterne.

Parternes synspunkter

Sagsøger Ltd. har i sit påstandsdokument anført følgende:

”…
SAGENS KERNE

Sagsøger Ltd. er en amerikansk virksomhed, som er ejet af den
amerikanske kunstner og teaterinstruktør Person. Selska-bets
hovedaktivitet består i eksklusivt at forhandle Persons værker til aktører i
teaterverdenen i forbindelse med forestillinger på teatre og i operaer
rundt om i verden.

Sagsøgte, Unlimited Performance Arts ApS, er en dansk virksomhed,
som er specialiseret i produktion og turnering af teaterstykker, operaer
mm.

Nærværende sag drejer sig om sagsøgtes manglende betaling af sagsø-
gers honorar, royalties og udgifter i forbindelse med sagsøgtes opsæt-
ning og fremførelse af de tre forestillinger ”La Traviata” , ”EDDA” og
”Der Sandmann” , som er instrueret og skrevet af den amerikanske tea-
terinstruktør Person. Den manglende betaling svarer til på-standsbeløbet.

Retten har ved kendelse af 8. juli 2021 afgjort, at retsforholdet skal be-
dømmes efter dansk ret.



4

3. ANBRINGENDER

Det gøres overordnet gældende, at sagsøgte ikke har betalt sagsøgers
honorar, royalties og udgifter i henhold til de indgåede tre kontrakter
vedrørende forestillingerne ”La Traviata” , ”EDDA” og ”Der Sand-
mann” .

Til støtte for den nedlagte påstand gøres følgende gældende:

3.1 Sagsøgtes betalingsforpligtelser er forfalden til betaling

Sagsøger har i overensstemmelse med parternes indgåede kontrakter
opsat og leveret de aftalte værker i forbindelse med sagsøgtes produk-
tion og turnering af forestillingerne ”La Traviata” , ”EDDA” og ”Der
Sandmann” .

Det gøres gældende, at sagsøgers honorar og royalties i henhold til kon-
trakterne er forfalden til betaling, og at sagsøgte ikke har betalt sagsø-ger
til trods for, at sagsøger har fremsendt fakturaer og gentagne gange
rykket sagsøgte for de manglende betalinger.

Det gøres gældende, at sagsøgte, via parternes løbende e-mailkorre-
spondance, har anerkendt at skylde sagsøger det påståede beløb.
Sagsøgte tilbageholder derfor uretmæssigt betalingerne til sagsøger og
misligholder derved parternes kontrakter ved ikke at betale de aftalte
beløb samt ved ikke at fremsende oversigter over sagsøgers krav på
royalties. Sagsøgte skal derfor betale de påståede beløb som aftalt, jf. de
indgåede kontrakter, og beløbet skal forrentes fra forfaldsdatoen, jf.
rentelovens § 3.

3.2 Sagsøgtes begrundelse for de manglende betalinger er
udokumen-teret og ukorrekt

Det gøres gældende, at sagsøgtes begrundelse for de manglende beta-
linger alene relaterede sig til forestillingen ”La Traviata” , men derimod
ikke til de øvrige forestillinger. Sagsøgte er derfor blevet opfordret til at
betale sagsøgers krav for de to andre forestillinger. Dette er ikke sket.
Sagsøgtes begrundelse for den manglende betaling for forestillingen ”La
Traviata” er udokumenteret og ukorrekt, hvilket uddybes i det føl-gende:

3.2.1 Co-producer



5

Det gøres overordnet gældende, at sagsøger på intet tidspunkt – hver-ken
skriftligt eller mundtligt – har indgået en aftale med sagsøgte om, at
sagsøger eller sagsøgers agenter skulle være coproducer for forestil-
lingen. Sagsøgte har været den eneste producer for forestillingen.

Til støtte for dette anbringende henvises der til, at det alene var sagsøg-
te, der blev defineret som producer i kontrakten. Desuden påtog sagsøgte
sig rollen som eksklusiv producer, jf. kontraktens § 5 om opfø-
relsesrettigheder, hvilket netop illustrerer, at sagsøgte ikke var co-
producer eller lignende, og at dette aldrig har været intentionen.

Af e-mailkorrespondancen, der er fremlagt som bilag A, fremgår det
desuden, at sagsøgers amerikanske advokat klart afviste, at sagsøger
skulle være co-producer, da sagsøgtes advokat antydede dette, jf. e-mail
af 6. maj 2019 samt 14. maj 2019 i bilag A.

Således gøres det gældende, at sagsøgte under hele forløbet har været ene
producer, og ansvaret for forestillingerne har været producerens og ikke
ophavsmandens agent.

3.2.2 Deling af omkostninger

Det bestrides, at sagsøger havde aftalt at skulle bidrage med at afholde
sagsøgtes produktionsomkostninger.

Af den indgåede aftale fremgår det netop også, at det alene er sagsøgte,
der skulle afholde omkostningerne i forbindelse med forestillingen, jf.
kontraktens §§ 7-11. Det har dermed på intet tidspunkt været sagsøgers
eller sagsøgers agenters hensigt at skulle medfinansiere forestillingen.
Som agent ville dette også være et usædvanligt forhold, idet agenter ik-
ke agerer som finansieringskilde, men alene som et bindeled.

Til støtte for det ovenstående gøres det gældende, at sagsøgte i mail af 6.
september 2017 ikke alene accepterede fakturaernes størrelse samt
indhold, men ligeledes foreslog en afdragsordning.

Afdragene blev senere kun delvist overholdt.

På denne baggrund afvises det, at der er indgået en aftale om, at sagsø-
ger skulle bære sagsøgtes omkostninger på EUR 451.000.

3.2.3 Fakturaer



6

Det bestrides, at sagsøger har bekræftet, at sagsøgers betalinger ville
blive suspenderet indtil forestillingerne ville generere indtægter og
overskud via billetsalget. Grunden til, at sagsøgte fik henstand med be-
talingerne skyldtes alene, at sagsøger imødekom sagsøgtes anmodning
om henstand.

Der var derimod aldrig tale om, at henstanden skulle anses som et ge-
nerelt afkald på sagsøgers honorar ved sagsøgtes manglende indtægter.
Det gøres derfor gældende, at sagsøgte skulle afholde samtlige produk-
tionsomkostninger, der blev afholdt i forbindelse med forestillingerne, og
at sagsøger på intet tidspunkt havde bekræftet at bære en del af dis-se.

3.3 Anbringende om forældelse og passivitet er ubegrundet og udo-
kumenteret

Det gøres gældende, at sagsøgtes anbringende om at dele eller hele af
sagsøgers krav er fortabt ved forældelse og passivitet både er ubegrun-
det og udokumenteret. Sagsøgte har således ikke løftet bevisbyrden for
sit anbringende. Anbringendet afvises derfor i sin helhed af sagsøger.

Sagsøger er momsregistreret i USA. Der skal derfor tillægges moms ved
fastsættelse af omkostningerne.
…”

Unlimited Performing Arts ApS har i sit påstandsdokument anført følgende:

”…
Sagens genstand:

Nærværende sag drejer sig om, hvorvidt sagsøgte er blevet behørigt
kompenseret af sagsøger for sit virke som co-producer i forbindelse med
blandt andet forestillingen La Traviata, hvilket ikke er tilfældet samt om
sagsøgers manglende redegørelse for sit krav, manglende rek-lamation
samt forældelse.

Sagsøgte bistod med produktionen af La Traviata i Linz og Perm, hvil-
ket udgjorde 3 års arbejde uden nogen form for vederlæggelse, og
sagsøgte har desuden afholdt betydelige udlæg på begge parters vegne,
jf. nærmere herom nedenfor. Dette var aftalt med sagsøgers Vidne 1 og
var en for sagsøger kendelig, klar og for sagsøgte bestemmende samt
relevant forudsætning for indgåelse af de i sagen fremlagte aftaler og
fortsættelse af samarbejdet længe efter de oprindelige aftalers indgåelse
samt de forældede fakturaer udstedt af sagsøger, der vidner om, at



7

sagsøger udmærket var bekendt med denne forudsætning og vilkåret for
sagsøgtes fortsatte bistand med La Traviata, og dermed for sagsøg-tes ret
til at tilbageholde en hver betaling til sagsøger.

Sagsøgte har gentagne gange reklameret over for sagsøger herom.

Sagsøgtes samlede udgifter er opgjort til EUR 451.000,00, og sagsøgers
andel udgør mindst halvdelen, der er bragt til modregning i sagsøger
eventuelle fordring på sagsøgte.

Sagsøger ses i øvrigt ikke at have efterkommet sagsøgtes provokationer
fuldt ud.

Anbringender:

Sagsøgtes anbringender kan sammenfattes således:

Det gøres gældende

at sagsøgte ikke er enig i sagsøgers opgørelser og indholdet af de
fremsendte fakturaer,

at sagsøger ikke har dokumenteret at have et krav mod sagsøgte,

at sagsøgers eventuelle krav er fortabt ved forældelse, passivitet og
manglende reklamation,

at sagsøgte har en fordring mod sagsøger, der overstiger sagsøgers
eventuelle tilgodehavende,

at sagsøgtes udgifter og udlæg i forbindelse med La Traviata, EUR
451.000 som minimum skal afholdes af sagsøger med halvdelen i
dennes egenskab af co-producer og i overensstemmelse med Vidne
1's løfte herom, hvilket beløb overstiger sagsøgers påståede til-
godehavende,

at eventuelle uklarheder i kontraktgrundlaget må tillægges sagsøger
som koncipist til skade, herunder uklarheden med hensyn anven-
delsen af amerikansk ret, der udtrykkeligt er aftalt mellem parter-ne,
men som nu af retten synes konverteret til dansk ret, hvilket in-gen
af parterne har haft intentioner om på noget tidspunkt.…”

Parterne har under hovedforhandlingen nærmere redegjort for deres opfattelse af
sagen.



8

Sagsøgte har herunder blandt andet anført, at parterne har et gensidigt ansvar
overfor hinanden ud over det, der følger af kontrakterne, og at alternativet til
henstand er, at projekterne må lukke. Sagsøgte har ikke nærmere redegjort for de
anbringender, der er anført i påstandsdokumentet.

Rettens begrundelse og resultat

Efter indholdet af kontrakterne mellem parterne og deres efterfølgende e-
mailkorrespondance, hvori parterne drøfter afviklingen af betaling af Sagsøger
Ltd.s krav, og idet Unlimited Performing Arts ApS ikke har godtgjort, at
Unlimited Performing Arts ApS har et modkrav, der overstiger Sagsøger Ltd.s
krav og har ikke underbygget, at Sagsøger Ltd.s krav skulle været fortabt ved
forældelse, passivitet og manglende reklamation, finder retten det godtgjort, at
Sagsøger Ltd. har krav på det i påstanden anførte beløb. Det bemærkes, at
Unlimited Performing Arts ApS ikke har gjort indsigelse mod opgørelsen af
Sagsøger Ltd.s krav

Sagsomkostningerne er efter sagens værdi, forløb og udfald fastsat til dækning af
advokatudgift med 70.000 kr., af retsafgift med 35.300 kr., i alt 105.300 kr.
Sagsøger Ltd. er momsregistreret.

THI KENDES FOR RET:

Unlimited Performing Arts ApS tilpligtes at betale Sagsøger Ltd. 210.925 USD
med tillæg af procesrente fra den 9. januar 2020 til betaling sker.

Unlimited Performing Arts ApS skal til Sagsøger Ltd. betale sagsomkostninger
med 105.300 kr.

Beløbene skal betales inden 14 dage.

Sagsomkostningerne forrentes efter rentelovens § 8 a.